SET ปิดเช้าบวก 1 จุด รอความชัดเจน “ศบค.” แนะติดตามงบ “แบงก์” – เงินเฟ้อสหรัฐ
SET ปิดเช้าบวก 1 จุด รอผลประชุม “ศบค.” แนะติดตามงบ “แบงก์” – เงินเฟ้อสหรัฐ โบรกมองภาคบ่ายแกว่งไซด์เวย์ แนวรับ 1,530-1,540 จุด แนวต้าน 1,555 จุด
9 ก.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้เคลื่อนไหวทั้งในแดนบวก-ลบ ในช่วงรอผลประชุมศูนย์บริหารสถานการณ์โควิด-19 (ศบค.) ว่าจะออกมาเข้มงวดหรือไม่ หลังจากที่จำนวนผู้ติดเชื้อไวรัสโควิด-19 ในประเทศยังพุ่งสูง รวมถึงรอดูจะมีการเยียวยาอย่างไร
ทั้งนี้ ถ้ามาตรการควบคุมการแพร่ระบาดโควิดออกมาเข้มงวด ดัชนีฯก็มีโอกาสที่จะลงไปทดสอบแนว 1,507 จุด แต่ในวันนี้ให้กรอบการเคลื่อนไหวดัชนีฯไว้ที่แนวรับ 1,529 จุด แนวต้าน 1,550 จุด
ส่วนตลาดหุ้นในภูมิภาคเอเชียเช้านี้ต่างก็เคลื่อนไหวในแดนลบกันเป็นส่วนใหญ่ จากความกังวลการแพร่ระบาดไวรัสโควิด ที่มีการกลายพันธุ์ ทำให้ปัจจัยนอกประเทศก็ไม่ดีนักเช่นกัน
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้เคลื่อนไหวไซด์เวย์ทั้งในแดนบวก-ลบ โดยช่วงเช้าดัชนีฯปรับตัวขึ้นได้บ้างหลังจากที่ปรับตัวลงไปค่อนข้างมากในช่วงที่ผ่านมา ในช่วงรอผลการประชุมศูนย์บริหารสถานการณ์โควิด-19 (ศบค.)
สำหรับตลาดหุ้นในภูมิภาคเอเชียเช้านี้ส่วนใหญ่จะเคลื่อนไหวในแดนลบกัน จากความกังวลสถานการณ์การแพร่ระบาดไวรัสโควิด-19 สายพันธุ์ใหม่ ที่อาจจะกระทบการฟื้นตัวของเศรษฐกิจในอนาคต
แนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ โดยมีแนวรับ 1,530-1,540 จุด ส่วนแนวต้าน 1,555 จุด พร้อมให้รอติดตามการทยอยประกาศผลประกอบการของกลุ่มแบงก์ และติดตามตัวเลขเงินเฟ้อของสหรัฐฯในสัปดาห์หน้า
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,081.09 ล้านบาท ปิดที่ 114.00 บาท เพิ่มขึ้น 2.50 บาท
SCB มูลค่าการซื้อขาย 1,539.12 ล้านบาท  ปิดที่ 92.00 บาท ราคาไม่เปลี่ยนแปลง
GUNKUL มูลค่าการซื้อขาย 1,329.03 ล้านบาท ปิดที่   4.70 บาท เพิ่มขึ้น 0.10 บาท
BBL มูลค่าการซื้อขาย 1,311.44 ล้านบาท ปิดที่ 105.00 บาท เพิ่มขึ้น 0.50 บาท
PTT มูลค่าการซื้อขาย 1,308.57 ล้านบาท ปิดที่ 37.50 บาท เพิ่มขึ้น 0.25 บาท